ભારતી સરસ છોકરી હતી. ઑફિસમાં કામ કરતી તમામ યુવતીઓમાં એ વિશેષ રૂપાળી હતી. જે ડિપાર્ટમેન્ટમાં ભારતીને મૂકવામાં આવેલી એ ડિપાર્ટમેન્ટના પરિણીત-અપરિણીત યુવકો-પુરુષોને ભારતીનો સહવાસ ગમી ગયેલો. ભરત ભલે જુદા ડિપાર્ટમેન્ટમાં હોય પણ એને ભારતી ગમતી. હવે દોઢ મહિના સુધી સાથે જ કામ કરવાનું, બાજુ બાજુની ખુરશીઓમાં બેસી લેકચરો ભરવાનાં, બપોરે બાજુમાં જ બેસી લંચ લેવાનું અને સાથે જ દિલ્હીમાં ફરવાનું, શૉપિંગ કરવાનું કે પિકચરો જોવાનાં. મુસાફરી દરમિયાન સાથે બેસવાનો લહાવો પણ લઈ શકાય. અપરિણીત યુવકની કલ્પનાની પાંખો ખૂબ જ ઝડપથી વીંઝાવા લાગે. ભરતની પાંખો પણ ફડફડાટ કરવા લાગી.